Polisie lê beslag op voertuie; twee in hof | Maroela Media
'n 32-jarige man en sy 38-jarige vriendin sal na verwagting Woensdag in die Rustenburgse landdroshof in Noordwes verskyn op drie aanklagte van die besit van vermoedelik gesteelde voertuie asook die onwettige besit van 'n vuurwapen en ammunisie.
Brig. Sabata Mokgwabone, woordvoerder van die polisie, sê die twee is Maandag in Protea Park in Rustenburg in hegtenis geneem nadat die polisie inligting omtrent hul houplek ontvang het.
Ná die inhegtenisneming het die polisie beslag gelê op drie voertuie: 'n Audi A4, 'n Volkswagen Golf 5 en 'n Hyundai Atos. Die Hyundai Atos word verbind met motorkapings wat tussen verlede Vrydag en Saterdag in Protea Park en Rustenburg Kloof plaasgevind het.
Die polisie het ook op 'n wit Suzuki Swift beslag gelê wat glo ook tydens die pleeg van die misdade gebruik is.
"'n Voorlopige ondersoek het aan die lig gebring dat die man 'n saak hangend teen hom het. Hy was glo verlede jaar Desember betrokke by 'n motorkaping in Rustenburg," sê Mokgwabone.
Tydens die verdagtes se inhegtenisneming is 'n veearts ook na die toneel ontbied nadat 'n polisiebeampte deur 'n aggressiewe hond aan die been gebyt is.
Lt.genl. Sello Kwena, die provinsiale polisiekommissaris in Noordwes, het die polisie geloof vir hul vinnige reaksie om die verdagtes vas te trek.